2. ปัจจัยความเสี่ยง

บริษัทฯมีความเสี่ยงอันเกิดทั้งจากปัจจัยของอุตสาหกรรมและปัจจัยความเสี่ยงเฉพาะบริษัท
โดยบริษัทฯได้ใช้หลักการบริหารอย่างระมัดระวัง
อีกทั้งมีคณะกรรมการตรวจสอบและกรรมการอิสระคอยให้คำแนะนำแก่ฝ่ายบริหารเกี่ยวกับความเหมาะสมและประสิทธิภาพของการบริหารความเสี่ยง

(1) ความผันผวนของราคาวัตถุดิบ

เม็ดพลาสติกเป็นวัตถุดิบหลักในการผลิตฟิล์ม ปัจจัยสำคัญที่มีอิทธิพลต่อราคาของเม็ดพลาสติก ได้แก่
ราคาน้ำมัน ในรอบปี 2552 ราคาน้ำมันในตลาดโลกมีความผันผวนในช่วงแคบกว่าปีที่ผ่านมา
ทำให้สถานการณ์ราคาเม็ดพลาสติกมีความผันผวนไม่มากนัก นโยบายในการป้องกันความเสี่ยง ได้แก่
การเข้าถึงแหล่งข้อมูลเพื่อช่วยในการคาดการณ์ราคา เพื่อการกำหนดปริมาณสำรองวัตถุดิบ
รวมถึงการจัดหาวัตถุดิบทดแทนจากแหล่งภายในประเทศ
ตลอดจนการสร้างพันธมิตรกับผู้จัดจำหน่ายให้มากรายขึ้น
โดยไม่พึ่งพิงหรือผูกขาดกับผู้จัดจำหน่ายรายใดรายหนึ่ง

(2) ตลาดและภาวการณ์แข่งขัน

อุตสาหกรรมฟิล์มรวมถึงผลิตภัณฑ์หีบห่อเป็นอุตสาหกรรมหนึ่ง ที่มีการแข่งขันสูง ทั้งในเรื่องราคา
คุณภาพผลิตภัณฑ์ และการบริการ เรื่องของ BRAND LOYALTY
มีผลค่อนข้างน้อยมากในตลาดของฟิล์ม
การเข้ามาในตลาดของคู่แข่งรายใหม่ทั้งในรูปแบบของผู้ผลิตและผู้จัดจำหน่ายทำได้ไม่ยากนัก
โดยเฉพาะคู่แข่งจากต่างประเทศเข้ามาทำการแข่งขันเพื่อแบ่งตลาดค่อนข้างสูง
บริษัทดำเนินนโยบายเพื่อป้องกันความเสี่ยงขององค์กร
โดยมุ่งรักษาคุณภาพของทั้งผลิตภัณฑ์และบริการให้อยู่ในระดับที่ดี
นอกจากนั้นการกระจายสายผลิตภัณฑ์ไปยังด้านอื่นๆ ให้มากขึ้น
รวมทั้งการวิจัยและพัฒนาผลิตภัณฑ์ใหม่ที่เป็นที่ต้องการของตลาดขึ้นมาทดแทนผลิตภัณฑ์เดิมที่มีผลกำไรและมีส่วนแบ่งตลาดที่ลดลง

(3) มาตรการด้านภาษี

การลดภาษีนำเข้าภายใต้กรอบความตกลงการค้าเสรี (FTA) โดยเฉพาะอย่างยิ่ง ตั้งแต่วันที่ 1
มกราคม 2553 เป็นต้นไป ไทยและประเทศคู่เจรจาจะยกเลิกภาษีนำเข้า (ภาษีร้อยละ 0)
ก็จะยิ่งส่งผลกระทบกับการแข่งขันของตลาดมากยิ่งขึ้น

(4) คุณภาพลูกหนี้

โครงสร้างรายได้ที่สำคัญ ได้แก่ กลุ่มฟิล์มพลาสติก และกลุ่มบริการงานพิมพ์
ซึ่งในกลุ่มของฟิล์มพลาสติกบริษัทมีผลิตภัณฑ์ฟิลม์หลายชนิดซึ่งแต่ละชนิดมีคุณสมบัติในการนำไปใช้งานที่แตกต่างกัน
บริษัทจึงมีกลุ่มลูกค้าที่มีลักษณะไม่กระจุกตัวอยู่กับรายใหญ่ๆ รายใดรายหนึ่ง
แต่เป็นลักษณะที่มีลูกค้าจำนวนหลายราย มีทั้งขนาดใหญ่ กลางและเล็ก
รวมถึงอยู่ในธุรกิจที่หลากหลายประเภท หลากหลายอุตสาหกรรม การบริหารสินเชื่อถือเป็นสิ่งสำคัญ
เนื่องจากมีผลเกี่ยวเนื่องต่อยอดขายและคุณภาพลูกหนี้
บริษัทพยายามหาจุดที่เหมาะสมระหว่างการตรวจสอบคุณสมบัติของลูกหนี้กับการสร้างยอดขาย
โดยพิจารณาวงเงินเครดิตให้กับลูกค้าตามสภาพคล่องทางการเงินและความสามารถในการชำระหนี้ของลูกค้า

(5) ความเสี่ยงในการพึ่งพาผู้บริหาร

เนื่องจากกลุ่มเหรียญทองการพิมพ์ ผู้ก่อตั้งบริษัท
ซึ่งเป็นกลุ่มที่มีประสบการณ์และมีชื่อเสียงดีในกลุ่มธุรกิจการพิมพ์ และ การบรรจุภัณฑ์
มาเป็นเวลานาน
ซึ่งคุณสมบัติดังกล่าวมีส่วนสำคัญในการติดต่อกับลูกค้าและได้รับการไว้วางใจจากลูกค้า
ทำให้บริษัทมีความเสี่ยงด้านการอยู่รอดในกรณีมีการเปลี่ยนแปลงผู้บริหาร อย่างไรก็ตาม
บริษัทมีนโยบายการกระจายอำนาจในการบริหารงาน โดยมีผู้จัดการฝ่ายต่างๆ
ที่มีความรู้ความสามารถที่เหมาะสมเพื่อดูแลในสายงานต่างๆ รวมทั้งแผนการสืบทอดงาน
ทำให้ลดความเสี่ยงในการพึ่งพาผู้บริหารลงได้

(6) ความเสี่ยงจากการมีกลุ่มผู้ถือหุ้นรายใหญ่

บริษัทมีกลุ่มผู้ถือหุ้นรายใหญ่ คือกลุ่มตระกูลลิ่มอติบูลย์ ถือหุ้นในบริษัทคิดเป็นร้อยละ 64.79
ของจำนวนหุ้นที่จำหน่ายได้แล้วทั้งหมดของบริษัท (ข้อมูล ณ วันที่ 30 ธันวาคม 2552)
จึงทำให้กลุ่มตระกูลลิ่มอติบูลย์สามารถควบคุมมติที่ประชุมผู้ถือหุ้นได้เกือบทั้งหมด
โดยเฉพาะเรื่องที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับบริษัทกำหนดให้ต้องได้รับเสียง 3 ใน 4 ของที่ประชุมผู้ถือหุ้น
ดังนั้น
ผู้ถือหุ้นรายอื่นจึงอาจไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอได้